**Egyszeri sport ösztöndíj kiírás  
 2024/25-ös tanév őszi félév**

Az Eötvös Loránd Tudományegyetem (továbbiakban: ELTE) Természettudományi Kar Ösztöndíjbizottsága (továbbiakban: TTK KÖB) a 2024/2025-es tanév őszi félévére pályázatot ír ki **egyszeri sport ösztöndíj**elnyerésére az  [ELTE Hallgatói Követelményrendszer](https://www.elte.hu/dstore/document/689/ELTE_SZMSZ_II.pdf) (továbbiakban: HKR) 96. § (6) bekezdés, 97. § (9) bekezdés, 104. § és 562. § (2) alapján, figyelembe véve a HKR 558. § (2) bekezdést.

1. **A pályázat célja:**

A Természettudományi Kar (továbbiakban: a Kar) azon hallgatóinak sportrendezvénnyel kapcsolatos teljesítményének honorálása, akik aktívan, versenyzőként vesznek részt a rendezvényen.

1. **Azon hallgatók köre, akik pályázhatnak:**

A kiírásban megnevezett ösztöndíjra pályázhatnak azon hallgatók, akik ***nappali képzésben*** vesznek részt, ***aktív hallgatói jogviszonnyal*** rendelkeznek és a Karon tanulmányaikat

* alap- vagy mesterképzésben,
* osztatlan képzésben vagy
* doktori képzésben folytatják.

1. **Pályázat helye és ideje:**

A pályázatokat a ***Neptun – Ügyintézés menü – Kérvények*** menüpontban lehet leadni.

**A pályázati időszak:**2024. szeptember 4. 8:00 – 2024. december 10. 20:00

A pályázatok benyújtására a félév utolsó határidejéig, 2024. december 10. 20:00-ig folyamatosan van lehetőség a pályázás kezdetétől (2024. szeptember 4. 8:00). *A következő hónapban való kifizetés az adott hónap határidejéig beadott pályázatok esetén lehetséges.*

***A pályázati határidők a félévben:***

* *szeptember 12. 20:00,*
* *október 10. 20:00,*
* *november 10. 20:00,*
* december *10. 20:00.*

**Utolsó hiánypótlási határidő:** **2024. december 12. 20:00**. A határidő be nem tartása jogvesztő hatályú.

**Hiánypótlás általános szabályai és tudnivalói:**

* Hiánypótlásra a pályázat leadása után van lehetőség az egész pályázási és hiánypótlási időszakban, amint a hallgató visszakapta javításra a kérvényét.
* A hiánypótlásra visszaküldött kérvények javítására a Neptun – Ügyintézés menü – Kérvények menüpont – Leadott kérvények fülnél a pályázat melletti + jelre kattintva, a Javítás paranccsal van lehetőség. A pályázó itt láthatja, milyen nem megfelelő, hiányzó dokumentumok, adatok hiánypótlása, javítása szükséges.
* Hiánypótlására csak egyetlen alkalommal van lehetőség. Amennyiben a hallgató véglegesítette hiánypótlásra visszaküldött kérvényét, a Bizottság annak tartalma alapján bírálja el a pályázatot.

1. **A pályázás további feltételei és módja:**

Csak a már lezárult tevékenységekre van mód támogatást kapni.

A pályázathoz csatolandó dokumentumok: **beszámoló**(maximum 1 oldalas összefoglaló a felkészülésről és a versenyen való részvételről)**, költségvetési összefoglaló és számlák** (befizetést igazoló, saját névre szóló eredeti számla – a Budapesti Egyetemi Atlétikai Club (továbbiakban: BEAC) keretein belül sportoló és versenyre nevező hallgatók esetében a BEAC nevére kiállított számla is elfogadható, de szükséges hozzá a BEAC igazolása, hogy az adott költségeket a hallgató fizette.) Csapatsport esetében, ha a számla nem személyekre szól, ott szükséges az egyéni költségekről/csapatlétszámról nyilatkozni. Ha a befizetés nem HUF-ban történt, akkor csatolni kell a befizetés időpontjában **aktuális valuta árfolyamot is**!

**Előre támogatást nem áll módunkban utalni!** A lezajlott eseményekre, négy hónapra (120 nap) visszamenőleg lehet pályázni.

Pályázni csak olyan tételre lehet, amely ***nem részesült más forrásból támogatásban***.

Dologi eszközre, valamint szervezési költségekre **NEM** adható be pályázat. Különböző bérletek (pl.: uszodabérlet, konditerem bérlet), illetve tömegsport rendezvények nevezési díját (pl.:5vös 5km) a KÖB nem támogatja.

A KÖB az alábbi szempontok alapján fogja meghatározni a támogatás összegét, így a pályázatnak ezeket tartalmaznia kell:

* A verseny/rendezvény szintje (megyei/országos/nemzetközi stb.)
* A felkészülés hossza, intenzitása
* A hallgató/hallgatók elért eredménye

**Csoportos pályázat nem adható be!**

1. **A megítélhető összeg mértéke:**

A benyújtott dokumentumok alapján a pályázatra megítélt ösztöndíj összege maximum a hallgató által a versenyre fordított összeg 80%-a.

Személyenként a félévente kifizethető összeg nem lehet több, mint a hallgatói normatíva 55%-a (**91660 Ft**).

1. **A pályázat eredménye:**

Az elbírált pályázatok eredményéről a hallgatót ***a Neptunban, személyes üzenetben*** értesítjük.

A pályázat során megadott személyes adatok kezelésére, illetve feldolgozására a TTK KÖB tagjai, valamint az általuk megbízott személyek jogosultak. Ezen adatok kizárólag a leadott pályázat bírálata, illetve ehhez kapcsolódó feladatok ellátásához kerülnek felhasználásra. A személyes adatok kezelése és feldolgozása a hatályban lévő szabályzatoknak megfelelően zajlik. A személyes adatok kezelésével, védelmével kapcsolatban a pályázó a Nemzeti Adatvédelmi és Információszabadság Hatósághoz fordulhat, illetve bírósági jogorvoslattal élhet.

1. **További fontos információk a megfelelő dokumentumokról:**

A TTK KÖB ***csak PDF, JPEG, JPG és PNG*** formátumú elektronikus dokumentumokat fogad el, tehát pl. doc, docx kiterjesztésű dokumentumok NEM fogadhatóak el.

Az aláírással érvényesítendő dokumentumok csak akkor fogadhatóak el, ha a hitelességet igazoló aláírás szerepel a dokumentumon, és az elektronikus dokumentumon ez egyértelműen látszódik és olvasható. A többoldalas dokumentumok csak az összes oldal feltöltésével érvényesek.

A nem magyar nyelvű dokumentumoknál szükséges azok mellé a ***saját fordítás/magyar nyelvű tartalmi kivonat*** ***feltöltése*** (angolnál nem szükséges)!

A feltöltött dokumentumok mérete egyenként nem haladhatja meg a 2 MB-ot.

**Felhívjuk minden pályázó figyelmét, hogy a hamis adatközlés kari fegyelmi és/vagy büntetőjogi eljárás megindításával járhat!**

**Egyéb információkért, valamint a pályázatokkal kapcsolatos kérdésekkel írhattok az palyazati@ttkhok.elte.hu címre, illetve személyesen az Északi Hallgatói Irodában tájékozódhattok.**